**Gaudium et spes a Gréckokatolícka cirkev na Slovensku**

(Prešov 17.03.2014) Pod týmto názvom sa uskutočnilo na GTF PU v Prešove už štvrté kolokvium o dokumentoch Druhého vatikánskeho koncilu. Kolokvium otvoril preosv. vladyka Milan Lach, pomocný prešovský biskup. Vo svojom pozdravnom príhovore vyzdvihol stálu aktuálnosť predmetnej koncilovej konštitúcie, zaoberajúcej sa vzťahom Cirkvi k svetu. V súčasnosti je tento vzťah najviac zaostrený na problematiku rodiny, medzinárodnú politiku a oblasť kultúry. Prítomných povzbudil do štúdia konštitúcie, aby boli pripravení na obojstranný výmenný dialóg so svetom. Garant celého projektu doc. Marcel Mojzeš vo svojom vystúpení zhodnotil doterajšie kolokviá (o konštitúciách Lumen gentium, Dei verbum a Sacrosanctum concilium) a naznačil implementáciu ich záverov do prostredia gréckokatolíckej cirkvi. Vzhľadom na konštitúciu Gaudium et spes uviedol, že sa snaží skôr porozumieť svetu, nie odsudzovať ho. V ďalšom referáte doc. František Čitbaj uviedol, že v živote Cirkvi je potrebné hľadať najprv Božiu tvár (dimenziu), ktorá je krásna, až potom ľudskú, poznačenú nedokonalosťou. Na príkladoch zo života demonštroval objavenie radosti a nádeje v živote veriacich. Na druhej strane súčasný odklon od Boha spôsobuje viac smútku a beznádeje. V poslednom vystúpení sa doc. Michal Hospodár zaoberal termínom „pravda“ vo význame, ako ho chápe filozofia i biblická tradícia. Len na prijatí pravdy o Bohu, človeku a svete sa dá vybudovať krajší život, založený na úcte a láske. Pravda sa tak stáva nie abstrakciou, ale smerníkom na životnej ceste.

Súčasťou podujatia bola aj plodná diskusia o aktuálnych otázkach farskej pastorácie a významných pohybov v spoločnosti.

Michal Hospodár